Diari Oficial de la Generalitat Valenciana


Sumari del DOGV 5531, del 11-06-2007 (2007/5270)

Licitació. Programa d'Actuació Integrada 01-SU-R.
-------------------------------------------------

### Dades del document

Número de DOGV
:   5531

Data del DOGV
:   11-06-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/5270


Data del document
:   19-04-2007

Organisme emissor
:   Ajuntament de Sant Mateu

Tipus de document
:   Concurs

Descriptors 

:   * Sant Mateu
    * contracte d'obres
    * indústria de la construcció
    * pla d'urbanisme
    * licitació

Licitació. Programa d'Actuació Integrada 01-SU-R. [2007/5270]  
El Ple de l'Ajuntament de Sant Mateu, en la sessió celebrada el dia 4 d'abril de 2007, ha acordat l'inici del concurs per a l'adjudicació del Programa d'Actuació Integrada de la Unitat d'Execució 01-SU-R, així com l'aprovació de les bases particulars que han de regir l'esmentat programa, i, de conformitat al que establix l'article 132 de la Llei Urbanística Valenciana, es publica l'anunci del concurs i de les bases particulars, i es fa saber que este anunci s'ha resés al Diario Oficial de la Unión Europea en data 18 d'abril de 2007.  
1. Entitat local adjudicadora: Ajuntament de Sant Mateu.  
Adreça: carrer de l'Historiador Betí 6. Sant Mateu. CP 12479. Província: Castelló. Telèfon: 088 601 298. Fax: 337 039 836.   
Correu electrònic: uzgrs@ehqjhizme.ooh.  
2. Bases que regixen el procediment: bases generals: regiran les establides a l'annex II del Reglament d'Ordenació i Gestió Territorial i Urbanística.  
Bases particulars: aprovades pel Ple de l'Ajuntament de Sant Mateu, en data 4 d'abril de 2007, i publicades amb el present anunci.  
3. Lloc, idioma i termini de presentació d'ofertes i sol·licituds de participació:   
Lloc: Registre General de l'Ajuntament de Sant Mateu.  
Idioma: en castellà o en valencià.  
Data límit de presentació de proposicions: 19 de juliol de 2007, inclusivament.  
4. Altres determinacions del concurs: es podran consultar la resta de determinacions pròpies del concurs a l'annex que s'hi adjunta i que conté el text íntegre de les bases particulars que regixen el concurs i programa.  
5. Per a obtindre qualsevol informació relativa al present concurs es poden adreçar a l'atenció de Vicente Barrios, a l'Ajuntament de Sant Mateu. Telèfon 124 865 622.  
ANNEX I  
Bases particulars per a la selecció i adjudicació del Programa d'Actuació Integrada Sector 01-SU-R de Sant Mateu.  
I. Objecte del contracte  
El present contracte té com a objecte el desplegament i execució del programa d'actuació integrada que s'especifica en les presents bases particulars, en les quals es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació unitat d'execució 01-SU-R de sòl urbanitzable amb ordenació detallada de Sant Mateu.  
II. Règim jurídic  
El present contracte té naturalesa jurídica especial, i en tot allò no previst en les presents bases particulars, s'aplicarà la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació.  
Seran d'aplicació supletòria les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i les establides en el Reglament General de la llei esmentada, aprovat pel Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans esmentats, l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
III. Ordenació urbanística vigent  
L'ordenació urbanística vigent en l'àmbit d'actuació és la següent:  
Planejament general: normes subsidiàries i complementàries del planejament, aprovades definitivament per la Comissió Provincial d'Urbanisme el 13 de juny de 1996 i publicades en el Butlletí Oficial de la Província de Castelló amb data 9 de juliol de 1996.  
Planejament de desenvolupament: homologació del sòl urbanitzable amb ordenació detallada sector 01-SU-R de l'Ajuntament de Sant Mateu.  
Paràmetres urbanístics:  
Superfície de l'àmbit: 61.642 m²t.  
Classificació: sòl urbà.  
Qualificació: residencial, SU-RSU.  
Aprofitament tipus: 0,50 m²c/m²t.  
Xarxa primària: 0 m²t.  
Xarxa secundària: 24.454 m²s.  
IV. Memòria de necessitats i objectius del programa d'actuació integrada  
1. Memòria de necessitats:  
La proposta de programació aborda un desenvolupament urbà harmònic, sota un nou model que significa una oferta de desenvolupament immobiliari, residencial, d'alta qualitat, aprofitant al màxim les condicions naturals i d'accessibilitat del territori, basada en els objectius i paràmetres que l'homologació a la Llei 6/1994, Reguladora de l'Activitat Urbanística, i el Reglament de Planejament de la Comunitat Valenciana, amb ordenació detallada del sòl urbà i apte per a urbanitzar de Sant Mateu, planejament vigent al municipi, definix per al sector 01-SU-R.  
2. Objectius de la programació:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la reparcel·lació amb caràcter previ a la redacció del projecte.  
- En cas d'existir, efectuar un estudi fefaent de les parcel·les semiconsolidades, amb proposta de solució en els termes que disposa el capítol III del títol I de la Llei Urbanística Valenciana.  
- Presentar per a aprovar-lo el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Inscriure al Registre de la Propietat la noves finques resultants, especialment les destinades al domini públic.  
- Fer constar al Registre de la Propietat les afeccions existents (carreteres, barrancs i altres).  
- Cancel·lar les finques cadastrals aportades a la reparcel·lació i inscriure les resultants al Cadastre.  
- Qualsevol altres actuacions necessàries per a la transformació jurídica de les finques afectades.  
b) Urbanitzar completament la unitat d'execució sector 01-SUR que constituïx l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa segons la definició següent:  
Identificació: l'obra comprén la completa urbanització del sector 01-SU-R, delimitat en l'homologació a la Llei 6/1994, Ley Reguladora de la Actividad Urbanística i al RPCV amb ordenació detallada del sòl urbà i apte per a urbanitzar de Sant Mateu.  
Descripció: en este sector s'han d'urbanitzar segons la fitxa urbanística:  
Zones verdes 9.879 m²s.  
Xarxa viària 9.596 m²s.  
Les obres d'urbanització dotaran dels següents servicis els carrers de nova creació:  
- Voreres.  
- Calçades.  
- Xarxa de clavegueram.  
- Xarxa d'aigua potable.  
- Xarxa de baixa tensió.  
- Xarxa de mitja tensió.  
- Xarxa de telecomunicacions.  
- Instal·lació d'enllumenat públic.  
- Jardineria.  
- Mobiliari urbà.  
Al camí del Rossinyol se soterraran les línies de mitjana tensió aèries que travessen el sector, per la qual cosa seran necessàries obres a les voreres i a la calçada.  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, per a la qual cosa caldrà:  
- Aportar informes de les administracions sectorials les competències de les quals resulten afectades per l'actuació (carreteres, xarxa ferroviària, domini públic hidràulic, domini maritimoterrestre i altres).  
Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Els carrers de nova creació connectaran amb els existents i serviran de base per a establir els nivells i rasants dels del sector.  
La xarxa de clavegueram connectarà amb l'existent al carrer Bastida.  
Les aigües pluvials aniran per superfície.  
La xarxa de baixa tensió es connectarà a l'existent, i dotarà el sector dels transformadors necessaris segons la companyia subministradora.  
- No obstant això, si no existix a la fitxa urbanística cap obra complementària per al sector, s'haurà d'incloure al projecte d'urbanització la desviació i el soterrament d'una LAMT que discorre pel sector i que alimenta el poble veí de la Salzadella. El soterrament d'esta línia haurà de discórrer pel camí del Rossinyol, i s'ajustarà a les instruccions de la companyia i als reglaments que li afecten, i en concret:  
- El Reglament Electrònic per a Baixa Tensió, aprovat pel Reial Decret 842/2002, de 2 d'agost (BOE de 18.09.2002) i instruccions complementàries.  
- Reglament Tècnic de Línies Elèctriques Aèries d'Alta Tensió. Decret 3151/1968, de 28 de novembre, BOE núm. 311, de 27.12.1968, corregit en el BOE núm. 58, de 08.03.1969.  
- Norma tècnica per a instal·lacions de mitjana i baixa tensió NT-IMBT 1400/0201/1.  
Orde de la conselleria d'Indústria, Comerç i Turisme, de la Generalitat Valenciana, de 20 de desembre de 1991, DOGV de 07.04.1992.  
- Normes particulars i d'orientació de l'empresa subministradora d'energia elèctrica.  
d) Complementar les infraestructures i espais públics o reserves dotacionals en el que calga per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració. A estos efectes:  
- L'urbanitzador efectuarà la seua inscripció al Registre de la Propietat i traslladarà a l'administració el corresponent certificat acreditatiu d'això.  
- Els lliurarà en perfectes condicions, una vegada concloses les obres d'urbanització, i alçarà la corresponent acta de lliurament.  
- Els transformadors d'energia elèctrica es consideraran equipament privat i es lliuraran a la companyia subministradora. Tant el sòl necessari per a la seua implantació com el cost d'esta l'hauran d'assumir tots els propietaris afectats.  
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.  
g) Ordenar el repartiment equitatiu de les càrregues i beneficis de l'actuació entre els afectats. (L'ajuntament, en els supòsits en què procedisca el deure de cessió establit en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, haurà d'establir els criteris de valoració i la seqüència per a fer efectiu el deure.)  
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
V. Paràmetres urbanístics  
Els paràmetres urbanístics són els establits en la fitxa següent:  
Fitxa de gestió.  
Descripció del sector.  
Sector 01-SU-R.  
Classe de sòl: urbà amb ordenació detallada.  
Sector: sector.  
Número: 01-SU-R.  
Paràmetres d'edificabilitat.  
Superfície del sector: 61.642 m²t.  
Edificabilitat bruta: 30.821 m²c.  
Edificabilitat parcial: residencial 30.821 m²c.  
Edificabilitat parcial.   
Índex d'edificabilitat : 0,50 m²c/m²t.  
Índex d'edificabilitat parcial: residencial 0,50 m²c/m²t.  
Índex d'edificabilitat parcial.  
Densitat 40 hab./ha.  
Número d'habitatges total màxim 248 hab.  
Equipaments (m²sòl): ZV-JL/10 9.879m²s.   
ED-CC/5 4.947m²s.  
ID-IE/6 32m²s.  
ID-IE/7 32 m²s.  
La màxima zones verdes 9.879 m²s.  
La màxima equipaments 4.979 m²s.  
Xarxa viària 9.596 m²s.  
Usos globals i incompatibles.  
Ús dominant i ús compatible: residencial.  
Usos prohibits: industrial.  
Gestió.  
Unitat d'execució: 61.642 m²t.  
Àrea de repartiment: 61.642 m²t.  
Aprofitament tipus: 0,50 m²c/m²t.  
Gestió: indirecta.  
Elements estructurals adscrits: no  
Condicions per a la redelimitació: no s'admeten variants relatives a la redelimitació de l'àmbit.  
Condicions de desenvolupament i connexió: la programació d'este sector podrà fer-se per fases, complint els requisits de la legislació vigent. El 10% de l'aprofitament tipus cedit a l'ajuntament es destinarà a habitatges de protecció oficial que cal desenvolupar en este sector.  
VI. Criteris i objectius territorials  
No procedix establir criteris ni objectius territorials.  
VII. Criteris d'ordenació urbanística  
Els criteris d'ordenació urbanística són els establits en l'ordenació detallada aprovada.  
VIII. Objectius d'edificació privada  
1. La tipologia dominant serà el d'edificació semioberta, amb habitatges unifamiliars, ja siguen aparellades o agrupades, sempre que estes es presenten en sol·licitud de llicència d'obres, com a edificació única aïllada.  
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen d'aplicació i en concret en l'ordenança SU-RSU: zones de residencial semioberta amb habitatge unifamiliar (art. 6 de les NNSS).  
3. S'establix l'obligació singular de simultaniejar la urbanització i l'edificació en el percentatge mínim establit en la base XII de les presents bases particulars.  
IX. Prescripcions tècniques dels documents d'ordenació i gestió  
El projecte d'urbanització haurà de respectar les determinacions del planejament i especialment quant a amples de vials, i preveurà l'adequada connexió dels servicis urbanístics amb les xarxes en funcionament.  
Haurà de complir-se el Decret 39/2004, de 5 de març, del Consell de la Generalitat, pel qual es desplega la Llei 1/1998, de 5 de maig, de la Generalitat Valenciana, en matèria d'accessibilitat en l'edificació de pública concurrència i en el medi urbà.  
X. Prescripcions tècniques del projecte d'urbanització  
1. El projecte d'urbanització haurà de definir els detalls tècnics amb suficient precisió perquè puga ser executat, eventualment, sota la direcció d'un tècnic diferent del seu redactor original, i haurà de complir els establits en l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació.  
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
2. S'hauran de complir les determinacions establides en l'ordenança reguladora de les obres d'urbanització, execució i reposició d'infraestructures, aprovada pel Ple de l'Ajuntament de Sant Mateu amb caràcter inicial en data 16 de juny del 2006, i quedaran integrades normativament en les presents bases.  
Prescripcions generals: s'haurà de complir:   
- PPTG canonades de sanejament de poblacions MOPU Orde de 15 de setembre de 1986. BOE 23 de setembre de 1986.   
- PPTG canonades d'abastiment d'aigua. MOPU 8008 IR 28.07.1974, BOE 2, 3 i 30 d'octubre de 1974.   
- En relació als paviments, el dimensionament d'estos s'efectuarà seguint la norma 6.1-IC aprovada per l'Orde Fom 3460/2003, sobre seccions de paviment i capes estructurals de paviment.   
- Normes UNE aplicables als materials i assajos sobre estos.   
- Quant a materials es respectarà el plec de prescripcions tècniques generals per a obres de carreteres i ponts (PG-3/75), aprovat per l'OM de 6 de febrer de 1976 (BOE de 07.07.1976), i les seues revisions.   
- El Reglament Electrotècnic per a Baixa Tensió, aprovat pel RD 842/2002, de 2 d'agost (BOE de 18.09.2002) i instruccions complementàries.   
?Reglament Tècnic de Línies Elèctriques Aèries d'Alta Tensió. Decret 3151/1968, de 28 de novembre. BOE núm.311, de 27.12.1968. Corregit en el BOE núm. 58, de 08.03.1969.  
- Norma tècnica per a instal·lacions de mitjana i baixa tensió NT-IMBT 1400/0201/1. Orde de la conselleria d'Indústria, Comerç i Turisme, de la Generalitat Valenciana, de 20 de desembre de 1991. DOGV de 07.04.1992.   
- Normes particulars i d'orientació de l'empresa subministradora d'energia elèctrica.   
- Enllumenat que impedisca la contaminació lumínica i puga ser alimentat per energia fotovoltaica.   
Prescripcions particulars:   
- El sanejament estarà format per una xarxa separativa i utilitzarà canonades de polietilé corrugat.  
- El paviment que cal dimensionar correspondrà a un tipus T4121, es formarà una esplanada base E2 i com a paviment 30 cm de saorres i 10 cm de mescla bituminosa.   
- Les canonades d'abastiment seran de polietilé llis.   
- Es construirà un dipòsit de regulació d'aigua potable amb capacitat de 1.290 m³.   
- El nivell d'il·luminació del viari principal serà de 25 luxes amb Uo=0,4-0,6.  
XI. Preu de licitació  
S'establix com a preu cert de licitació dos milions dos-cents mil euros (2.200.000,00 €) IVA exclòs, amb caràcter de màxim i que servix de base per al càlcul de la garantia provisional d'acord amb el que disposa l'article 140.1 de la Llei Urbanística Valenciana, en relació amb l'article 286.1.h del Reglament d'Ordenació i Gestió Territorial i Urbanística.  
XII. Terminis de desplegament i execució del programa  
S'establixen els següents terminis màxims per a l'execució de les següents actuacions per part de l'urbanitzador:  
A) El termini màxim per a la selecció de l'empresari constructor de l'obra civil d'urbanització serà, d'un mes, comptat des de la formalització del contracte entre l'urbanitzador i l'administració actuant.  
B) El termini màxim per a la presentació del projecte de reparcel·lació serà, de tres mesos, des de la finalització del termini per a l'opció per modalitat de retribució establit en els articles 166 de la Llei Urbanística Valenciana i del Reglament d'Ordenació i Gestió Territorial i Urbanística.  
C) El termini màxim per a l'inici de l'obres d'urbanització serà de dos mesos, des de la fermesa de l'acord d'aprovació definitiva del projecte de reparcel·lació.  
D) Termini màxim per a l'execució de les obres d'urbanització serà de nou mesos, comptat des del seu inici.  
E) Termini màxim d'edificació dels solars serà de dos anys, comptat des de la recepció de les obres d'urbanització.  
F) Un 25% de l'edificació es materialitzarà de forma simultània a les obres d'urbanització.  
G) Quan l'urbanitzador, per causes imputables a este, haguera incorregut en demora respecte al compliment del termini total, l'administració podrà optar indistintament, mitjançant un acord exprés, per la resolució del contracte o per la imposició de les penalitats establides en l'article 95.3 del Text Refós de la Llei de Contractes de les Administracions Públiques (Reial Decret Legislatiu 2/2000,de 16 de juny), prenent com a base el cost estimat de les obres d'urbanització.  
XIII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 20 del Text Refós de la Llei de Contractes de les Administracions Públiques.  
XIV. Solvència econòmica i financera  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.  
b) Si es tracta de persones jurídiques, presentació dels comptes anuals o d'extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, i que correspondrà com a màxim als tres últims exercicis.  
2. Si per raons justificades l'urbanitzador no està en condicions de presentar les referències sol·licitades per l'ajuntament, podrà acreditar la seua solvència econòmica i financera per mitjà de qualsevol altre document que l'administració considere suficient, i podrà basar-se en la solvència d'altres entitats, amb independència dels vincles jurídics que tinguen establits entre estes. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
3. La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podran basar-se en els requisits de solvència, almenys, d'un dels seus membres.  
XV. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual del personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació dels que es dispose.  
g) Declaració de les mesures de gestió mediambiental que el concursant estiga disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estes, i haurà de demostrar en este cas davant l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.  
XVI. Garanties  
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, impost sobre el valor afegit no inclòs, la qual fa una suma de quaranta-quatre mil euros (44.000,00 €).  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta d'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva a constituir en la forma i als efectes previstos en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en un termini màxim de 15 dies, comptador des de la notificació de l'acord d'aprovació i adjudicació del programa de actuació integrada en el qual les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
XVII. Presentació de proposicions  
1. Els qui desitgen prendre part en la licitació hauran de presentar en el Registre General de l'Ajuntament de Sant Mateu, carrer de l'Historiador Betí, número 6, en un termini de tres mesos i un dia a partir de la data de l'enviament de l'anunci de concurs al Diario Oficial de la Unión Europea, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que el represente, i indicaran el nom i els cognoms o raó social del proponent amb la següent documentació en idioma castellà o valencià:  
Sobre A. Alternativa tècnica, es presentarà obert.  
Sobre B. Proposició juridicoeconòmica, es presentarà en sobre tancat.  
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Es presentarà amb el títol de «Documentació» i contindrà la documentació següent:  
A. Si concorreguera una societat mercantil, haurà de presentar escriptura de constitució inscrita al Registre Mercantil. Si es tractant d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en Urbanisme.  
B. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, al Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar document nacional d'identitat o fotocòpia legalitzada d'este.  
D. Resguard acreditatiu d'haver constituït la garantia provisional en els termes exigits en la base XVI.  
E. Declaració responsable de no estar incurs en cap de les prohibicions per a contractar, establides per la legislació reguladora de la contractació administrativa, incloent-hi trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra d'estos extrems.  
I. En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designarà la persona o entitat que, durant la vigència del contracte, ha de tindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en mes d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
3. Si l'últim dia del termini de presentació de proposicions coincidix en dissabte, diumenge o festiu, el termini es prolongarà fins al dia següent hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial al municipi afectat i dipositarà una còpia d'estos documents a la seu de l'ajuntament, els exposarà al públic pels seus propis mitjans, i n'inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.  
XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà en contingut següent:  
a) Identificació del document de planejament que regule l'ordenació detallada que s'ha de desenvolupar, si este estiguera ja aprovat amb anterioritat al present concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.  
b) Àmbit de l'actuació. Es permetrà la redilimitació de l'àmbit territorial que s'ha de programar per part de l'alternativa tècnica únicament quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de la xarxa primària i de xarxa secundària que exigisca l'ampliació i la seua deguda integració en l'estructura urbanística del pla.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si és el cas, estatuts i acords socials d'esta.  
e) Terminis que es proposen per al desenvolupament de l'actuació, i es determinaran tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si és el cas.  
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.  
j) Estimació preliminar i general d'aquelles despeses d'urbanització variables l'import de les quals, fins i tot sent-ne repercutible als propietaris, no s'hi puga determinar com a resultat de la concurrència d'ofertes.  
k) Si la proposta de programa modificara l'ordenació estructural, haurà d'incorporar la documentació establida per a estos supòsits en la Llei Urbanística Valenciana.  
l) Haurà de contindre el compromís del licitador d'edificar de forma simultània a l'execució de la urbanització un percentatge mínim establit en les presents bases.  
XIX. Proposició juridicoeconòmica.  
1. La proposició juridicoeconòmica haurà d'incloure necessàriament la documentació relativa als següents aspectes, de conformitat amb el que establix l'article 127 de la Llei Urbanística Valenciana:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a estos la proposta i l'elecció de cada modalitat de retribució.   
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita al Registre de la Propietat, al compliment de les obligacions pròpies del urbanitzador esmentat, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.  
D) Full resum de les dades econòmiques rellevants, segons el model que s'aprove reglamentàriament.  
E) Descripció dels següents elements economicofinancers relatius a les càrregues d'urbanístiques:  
a) Pressupost de licitació de l'obra d'urbanització: amb l'abast establit en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant-ne cada projecte, que es referix l'article 168.1.c) de la Llei Urbanística Valenciana.  
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a estes, si és el cas, recolzades per una entitat financera degudament registrada.  
F) Informació sobre la possibilitat d'optar per la modalitat de retribució en diners, i manera, condicions i termini per a l'exercici d'esta opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i planaments que hagen de desaparéixer o per altres conceptes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'ajuntament estime fonamental per a la proposició juridicoeconòmica.  
XX. Admissibilitat de variants.  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustaments de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. En cas d'admetre's, cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'ajuntament podrà triar, entre l'alternativa original i la variada, aquella que millor satisfaça els interessos públics, i li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
XXI. Criteris d'adjudicació  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
Criteris d'adjudicació/ponderació.  
1. Alternativa tècnica.  
Qualitat tècnica de l'ordenació proposada: 50%.  
Resolució adequada de la integració de l'actuació en el seu entorn:  
Millor estructuració de les dotacions públiques i espais lliures: 20%.  
Qualitat tècnica de les solucions proposades per a la urbanització: 10%.  
Habitatge sotmés a algun règim de protecció que es comprometa a promoure l'urbanitzador: 10%.  
Inversió en programes de restauració paisatgística o d'imatge urbana dins de l'àmbit del programa: 5%.  
- Termini d'execució del programa d'actuació:   
- Compromisos d'edificació simultània a la urbanització per damunt del mínim exigible.  
- Compromisos addicionals assumits voluntàriament a càrrega de l'urbanitzador: 5%.  
2. Puntuació mínima de l'alternativa per a poder valorar la proposició juridicoeconòmica: (75%).  
1. Proposició juridicoeconòmica.  
Valoració dels terrenys a l'efecte de fixar el coeficient de canvi per a pagar en terrenys juntament amb la menor proporció de solars o aprofitament que han de ser posats a disposició de l'urbanitzador per mitjà de la reparcel·lació forçosa com a retribució a compte de tercers amb els que no tinga contracte suficient, i major proporció de terrenys propis o d'associats que han de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa: 70%.  
Import de les càrregues d'urbanització (euros/m² edificabilitat): 25%.  
Compromisos financers per a l'execució de les obligacions complementàries assumides voluntàriament i a costa seu: 5%.  
2. Percentatge de l'alternativa tècnica i proposició juridicoeconòmica.  
A. Alternativa tècnica.  
1. Modificació de l'ordenació estructural: 75%.  
2. Ordenació detallada: 70%.  
3. Sense ordenació, ni estructural ni detallada : 50%.  
B. Proposició juridicoeconòmica.  
4. Modificació de l'ordenació estructural: 35%.  
5. Ordenació detallada: 40%.  
6. Sense ordenació, ni estructural, ni detallada: 50%.  
XXII. Adjudicació del programa.  
1. El programa d'actuació integrada s'aprovarà condicionat a l'efectiva realització de les obres de connexió necessàries a fi de garantir l'adequat proveïment de tots els servicis urbanístics.  
2. Amb anterioritat a la firma del contracte amb l'ajuntament l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVI de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessàries per a realitzar l'actuació, la totalitat del cost de les obres d'urbanització complementàries i un 7% del cost de les obres d'edificació.  
XXIII. Formalització del contracte.  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització el firmarà l'alcalde, l'urbanitzador i el secretari de la corporació a l'efecte de fedatari públic, i hi annexarà un exemplar de les bases particulars de programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament les assumirà l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'ajuntament en podrà acordar la resolució, seguint a este efecte el procediment establit en el Text Refós de la Llei de Contractes de les Administracions Públiques.  
XXIV. Dictamen del Consell del Territori i Paisatge.  
No procedix.  
XXV. Compliment.  
1. El contracte s'entendrà complit amb motiu de l'adequada execució de la totalitat de les prestacions incloses, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'ajuntament.  
2. Una vegada finalitzades les obres d'urbanització, l'urbanitzador realitzarà oferiment formal a l'ajuntament de la recepció de les obres d'urbanització, amb la remissió prèvia per l'urbanitzador de totes els certificats d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, s'haurà d'haver liquidat prèviament i definitiva el programa.  
4. L'ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències apreciades, l'ajuntament alçarà una acta de recepció definitiva que acreditarà el compliment del contracte i la seua extinció, començant llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'ajuntament sense resposta administrativa expressa, o des que queden obertes a l'ús públic.  
6. El termini de garantia serà de 12 mesos des del moment que s'entenguen rebudes per l'ajuntament. Durant este període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.   
XXVI. Resolució.  
1. Són causes de resolució del contracte les establides en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de lleva i espera.  
c) La falta de presentació en termini de la garantia definitiva.  
d) La no formalització del contracte en termini.  
e) La demora injustificada en el compliment dels terminis fixats en la bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació.  
S'entendrà produïda la inactivitat o l'abandó quan el desplegament i execució del programa d'actuació integrada haja deixat de desenvolupar-se o no es desenvolupe amb la regularitat adequada o amb els mitjans humans o materials precisos per a la seua normal execució en termini. No obstant això, quan es done este supòsit, l'ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o pose fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plànols o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant. L'Urbanitzador té dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte en acordar el programa d'actuació i que facen legalment inviable la persecució d'esta, sense perjuí de les compensacions que procedisquen, si és el cas, o de la possibilitat d'esmenar-ne les previsions, si això fóra possible, sense desvirtuar-les substancialment.  
n) Incórrer el contractista, durant la vigència del contracte en alguna de les prohibicions de contractar establides en l'article 20 de la Llei de Contractes de les Administracions Públiques.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per esta Llei.  
q) L'incompliment d'algun dels compromisos oferits.  
r) La caducitat del programa per transcurs del termini total per a realitzar-lo i, si és el cas, la pròrroga.  
s) El mutu acord entre l'Ajuntament i l'Urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys i altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'ajuntament.  
u) La suspensió, per causa imputable a l'ajuntament, de la iniciació del contracte per un termini superior a sis mesos a partir de la data assenyalada en el contracte per al seu començament.  
v) El desistiment o la suspensió del contracte per un termini superior a un any acordada per l'ajuntament.  
3. Per a la resolució del contracte entre l'ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge.  
4. L'ajuntament, en resoldre l'adjudicació, podrà acordar que l'urbanitzador continue l'execució del programa sota les mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació l'acordarà l'ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXVII. Prerrogatives de l'administració  
L'ajuntament té totes les prerrogatives que, en general, reconeix la legislació de contractes de les administracions públiques, entre les quals, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en la presents bases i que siguen d'interés públic, acordar-ne la resolució i determinar-ne els efectes.  
XXVIII. Jurisdicció competent  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en pública concurrència.  
ANNEX I  
Model de proposició que han de presentar els interessats.  
Proposició   
(Nom i cognoms) ..., major d'edat, veí/ina d ..., amb domicili a ..., província ..., i amb DNI ..., actuant en (nom propi, representació d) ..., amb domicili social a ...,  
EXPOSA:  
Que assabentat de les bases particulars que regixen per a l'adjudicació del Programa d'Actuació Integrada de la Unitat d'Execució Sector 01-SU-R, presenta la documentació següent:  
- Alternativa tècnica, composta pels documents establits en la base XVIII de les bases particulars aprovades.  
- Proposició juridicoeconòmica, que conté la documentació establida en la base XIX de les bases particulars aprovades.  
- Documents específics ressenyats en l'article 133 de la Llei Urbanística Valenciana (en sobre a banda), per la qual cosa,   
Sol·licita:   
Que li siga admesa a tràmit la documentació que s'hi adjunta.  
Lloc i data; firma i rúbrica.  
Sant Mateu, 19 d'abril de 2007.- L'alcalde: Manuel Ferreres Ferreres.